Carlsen sjokkerer sjakk-verdenen igjen
Sjakk-kjennere over hele kloden måpte da verdenseneren i kveld sa nei til et tilbud om remis fra Levon Aronian under turneringen i Saint Louis. Remis ville gjort at Carlsen var sikret turneringsseieren og drøyt 410.000 kroner i lommen. Men Magnus Carlsen sa nei! - Ikke en sjakkspiller i verden hadde gjort det samme, tror hans manager Espen Agdestein. - Hvorfor gjorde han det da? - Magnus ville ha mer trening foran VM-kampen. Han skjerper sin egen selvdisiplin foran India-matchen med å spille hardt for å vinne. Snaut 50 trekk var spilt da verdenstoer Aronian kom med sitt tilbud. Avslaget fra Carlsen gikk sent i går kveld som en farsott over diskusjonsforum på sjakknettsteder. - En skikkelig advarsel til Anand om hva han har i vente i tittelkampen, kommenterte mange av de sjakkinteresserte. Og: partiet endte med seier til Carlsen. Etter 70 trekk. Det var en skikkelig ydmykelse for Aronian, selv om han hadde sorte brikker. Dette betyr at Carlsen vinner Sinquefield Cup i Saint Louis i USA med 4,5 poeng foran Hikaru Nakamura med 3,5 og med Aronian på 3. plass med 3. Carlsen kan altså dra hjem med både 410.000 kroner og en god porsjon selvtillit foran Anand-matchen. Carlsen og Aronian har spilt uavgjort i sine fem siste partier - før nordmannen banket armeneren i kveld. Her kan du se trekkene. Aronian hevdet etterpå at han ikke var overrasket over at Carlsen sa nei til remis: - Vi spiller ikke egentlig for penger, vi spiller sjakk, forklarte han. Magnus Carlsen har ikke tapt et eneste parti i hele turneringen i USA. Han har vunnet to ganger mot Gata Kamsky og én gang mot Aronian og ellers spilt remis i de andre tre partier. Det holder til seier i en turnering der bare fire spillere har deltatt: de to beste i verden og de to beste i USA.
Nok en gang har Magnus Carlsen (22) forbløffet sjakk-verdenen - og søndag vant han sin siste turnering foran tittelkampen i India i november.